سرعة النور مصطلح فى الغالب بيستخدم علشان يشير لسرعة النور فى الفضاء. وده علشان سرعة النور بتختلف من ماده للتانيه بس فى الفراغ سرعة النور ثابته ومبتعتمدش على اللون ولا على الكثافه ولا على اتجاه الحركه بتاع النور. ده غير كمان ان سرعة النور مبتعتمدش علي حركة مصدر النور ولا على حركة الراصد. سرعة النور عباره عن كميه ثابتة فى الفيزيا, وعلشان نعبر عنها فى قوانين الفيزيا بنستخدم حرف الـ c والى قيمته بالظبط بتساوى 299,792,458 م/ث. وهو بيساوى ( بعد ما نقربه لأقرب تلات ارقام) 300.000الف كم/ث ودا بيساوى 186 الف ميل فى الثانية او تقريبا مليار كم/س ودا بيساوى 671 مليون ميل فى الساعة. و من النسبيه خاصه لـ البرت اينشتاين نقدر نقول ان سرعة النور او (الثابت c ) هى اكبر سرعة تقدر اى حاجة من ( طاقة او مادة او معلومات ) فى الفضاء . وسرعة النور هى سرعة الى بتسافر بيها الاجسام الى ماهالش كتلة ( زى الإشعاع الكهرومغناطيسى زى الضوء ) فى الفضاء . وبتسافر الأجسام و الأمواج بالسرعة c مهما كانت سرعة المصدر او مكان المراقب . فى نظرية النسبية الـ c بيربط بين المكان و الزمان وبرضوا بيظهر فى معادلة الكتلة والطاقة الى بالصيغة<E = mc2.